চট্টগ্রামে নকল ডেটল সাবান তৈরি, আটক ১

আবুল কালাম, চট্টগ্রাম:

চট্টগ্রাম নগরীর হালিশহরে নকল ডেটল সাবান তৈরির কারখানায় গোয়েন্দা পুলিশ (ডিবি) অভিযানে শফিকুল ইসলাম আরিফ (২২) নামক এক যুবককে গ্রেপ্তার করেছে পুলিশ। এসময় কৃত্রিম যন্ত্রের সাহায্যে নকল ডেটল সাবান তৈরির ৪ হাজার ৮০০ পিস হলুদ রঙের নকল ডেটল সাবান, ৫ হাজার ২৫০ পিস সাবানের খালী মোড়ক, ১টি পিতলের ডাইস সম্বলিত দেশীয় তৈরি কৃত্রিম যন্ত্র জব্দ করা হয়েছে।

বুধবার (১ নভেম্বর) সন্ধ্যা সাড়ে ৬টায় ঈদগাঁ মাদায্যা পাড়ার একটি টিনশেডের ঘর থেকে তাকে গ্রেপ্তার করা হয়।

বিষয়টি নিশ্চিত করেছেন মহানগর গোয়েন্দা বিভাগের উপ-পুলিশ কমিশনার (উত্তর) মুহাম্মদ আলী হোসেন।

তিনি জানান, গোপন সংবাদের ভিত্তিতে গতকাল সন্ধ্যা সাড়ে ৬টায় মাদায্যা পাড়ায় অভিযান চালানো হয়। এসময় একটি টিনশেডের ঘরে বসে দেশীয় তৈরি কৃত্রিম যন্ত্রের মাধ্যমে নকল ডেটল সাবানসহ শফিকুল ইসলাম আরিফকে গ্রেপ্তার করা হয়। এসময় তার কাছ থেকে ৪ হাজার ৮০০ পিস হলুদ রঙের নকল ডেটল সাবান, ৫ হাজার ২৫০ পিস সাবানের খালী মোড়ক, ১টি পিতলের ডাইস সম্বলিত দেশীয় তৈরি কৃত্রিম যন্ত্র জব্দ করা হয়েছে।

তিনি আরও জানান, ওই যুবক বিভিন্নভাবে সাবান কিনে এনে তার উপর ডাইস দ্বারা ডেটল নাম মোহরাঙ্কিত করে মোড়কজাত করতো। এসব সাবান বাজারজাত করার উদ্দেশে তৈরি করছিল। তার বিরুদ্ধে হালিশহর থানায় মামলা দায়ের করা হয়েছে।